Kyk: Die wêreld skater oor Oscar-klapInternetgebruikers van regoor die wêreld lag nou lekker vir die oorvloed meme’s wat die ronde doen sedert die onderdonsie tussen die akteur Will Smith en die komediant Chris Rock by die Oscar-toekenningsgeleentheid vanjaar. Hoewel talle akteurs en meningsvormers die voorval tussen die twee bekendes in ŉ ernstige lig beskou, kan grapjasse nie help om gek te skeer nie. Die twee bekendes het Sondag ŉ oproer tydens die 94ste jaarlikse Oscars veroorsaak, toe Smith vir Rock ŉ klap gegee het omdat dié ŉ grap oor sy vrou, Jada Pinkett Smith, gemaak het. Smith het kort daarna sy eerste beeldjie vir beste akteur ontvang. In van die meme’s word die voorval vervang met rolle wat Smith al in rolprente vertolk het en een grap boonop dat Smith met nog só ŉ klap vrede tussen Rusland en Oekraïne kan bewerkstellig. Suid-Afrikaners kon ook nie help om ŉ grap of twee hieroor te maak nie en die kitskosmaatskappy Nando’s het selfs die geleentheid gebruik om sy kos te adverteer. Hier is ŉ paar van die grappe wat nou die ronde doen: